NƆ́ HETOMI NƆ́ NƐ KƆƆ YIHEWI NYƆNGMA AMƐ A HE
Yesu ha sane nɛ e kaseli ɔmɛ bi lɛ kɛ kɔ e bami be, kɛ je nɛ ɔ nyagbe be ɔ he ɔ heto. Lɔ ɔ se ɔ, e ngɔ nɔ́ hetomi nɔ́ ko nɛ nile ngɛ mi kɛ bɔ mɛ kɔkɔ. Nɔ́ hetomi nɔ́ nɛ ɔ maa pee nɔ́ ko nɛ maa ya nɔ ngɛ Kristo bami be ɔ mi, nɛ nihi nɛ a maa hi si ngɛ jamɛ a be ɔ mi ɔ maa na.
E de ke: “Hiɔwe matsɛ yemi ɔ maa hi kaa kikɛ nɛ ɔ. Be ko ɔ, yihewi nyɔngma komɛ wo a kanehi, nɛ a ho konɛ a ya hyɛ ayɛflo huno blɔ. A kpɛti ni enuɔ ji kuasiahi, nɛ ni enuɔ lɛɛ ní leli ji mɛ.”—Mateo 25:1, 2.
Pi nɛ Yesu ngɛ tsɔɔe kaa e kaseli nɛ a nine maa su Matsɛ Yemi ɔ nɔ ɔ fa maa pee kuasiahi, nɛ fa hu maa pee ní leli. Mohu ɔ, e ngɔ nɔ́ hetomi nɔ́ ɔ kɛ to Matsɛ Yemi ɔ he kɛ tsɔɔ e kaseli ɔmɛ kaa a ti nɔ tsuaa nɔ ngɛ he blɔ nɛ e kɛ maa tsɔɔ kaa e pee klaalo, loo e pee we klaalo. Yesu le kaa e kaseli ɔmɛ a ti nɔ tsuaa nɔ ma nyɛ maa ye anɔkuale konɛ e Tsɛ ɔ nɛ jɔɔ lɛ.
Ngɛ nɔ́ hetomi nɔ́ ɔ mi ɔ, yihewi nyɔngma amɛ tsuo ya kaa a yaa nya ayɛflo huno ɔ he, konɛ a hwɔ lele kɛ nyɛɛ e se. Ke ayɛflo huno ɔ ba a, yihewi ɔmɛ maa su a kane ɔmɛ kɛ hyɛ blɔ ɔ nɔ ha lɛ, konɛ a kɛ wo e hɛ mi nyami ke e kɛ ayɛflo ɔ yaa sɛ we nɛ a dla ngɔ to ayɛflo ɔ mi. Se mɛni lɛ ba?
Yesu de ke: ‘Kuasia amɛ ngɔɛ nu kɛ piɛɛ we kane ɔmɛ nɛ a hɛɛ ɔ a he. Ní leli ɔmɛ lɛɛ a hɛɛ nu kɛ tɔ ngɔ piɛɛ a kane ɔmɛ a he. Se ayɛflo huno ɔ ya bɛ mla, nɛ kɔnɛɛ de yihewi ɔmɛ, nɛ a hwɔ mahe.’ (Mateo 25:3-5) Ayɛflo huno ɔ ba sui mla kaa bɔ nɛ a hyɛ blɔ ɔ. E kpɛ se bɔɔ, lɔ ɔ he ɔ, yihewi ɔmɛ hwɔ mahe. Eko ɔ, kaseli ɔmɛ kai nɔ́ nɛ Yesu de mɛ ngɛ ablade ko nɛ e doma kɛ ho lokoo ya nɛ ‘a ya wo lɛ matsɛ nɛ e kpale kɛ ba’ a he.—Luka 19:11-15.
Ngɛ nɔ́ hetomi nɔ́ nɛ kɔɔ yihewi nyɔngma amɛ a he ɔ mi ɔ, Yesu tsɔɔ nɔ́ nɛ ba benɛ ayɛflo huno ɔ ba a. E de ke: “Nyɔ mi kpɛti ɔ, huhui pɛ ke, ‘Ayɛflo huno ɔ ma oo! Nyɛɛ je kpo nɛ nyɛ ba kpee lɛ!’” (Mateo 25:6) Anɛ yihewi ɔmɛ dla a he, nɛ a pee klaalo lo?
Yesu tsa nɔ ke: “Yihewi ɔmɛ tsuo te si, nɛ a tsɛ a kane ɔmɛ a mi. Kɛkɛ nɛ kuasia amɛ de ní leli ɔmɛ ke, ‘Nyɛ ha wɔ nyɛ nu ɔ eko, ejakaa wa kane ɔmɛ ngɛ gboe.’ Se ní leli ɔmɛ de mɛ ke, ‘Eko ɔ, e ba be waa kɛ nyɛ tsuo sue; nyɛɛ ya nu juali ɔmɛ a ngɔ nɛ nyɛ ya he nyɛ nitsɛmɛ nyɛ nɔ́.’”—Mateo 25:7-9.
Yihewi kuasiahi enuɔ ɔmɛ pee we klaalo, nɛ lɔ ɔ ha nɛ a dla we a he kɛ ha ayɛflo huno ɔ bami ɔ. A kane ɔmɛ a mi nu ta, nɛ e hia nɛ a ya he eko. Yesu ya nɔ nɛ e de ke: “Se benɛ a ho hemi ya a, ayɛflo huno ɔ ba, nɛ ni nɛmɛ nɛ dla a he to lɛ ɔ, a kɛ lɛ ho yo kpeemi he ɔ ya. Nɛ a nga sinya a. Pee se ɔ, yihewi kpa amɛ hu ba, nɛ a ba de ke, ‘Nyɔmtsɛ! Nyɔmtsɛ! Bli wɔ!’ Se ayɛflo huno ɔ he nɔ ke, ‘Niinɛ i ngɛ nyɛ dee ke i li nyɛ.’” (Mateo 25:10-12) Moo hyɛ bɔ nɛ e maa dɔ yihewi nɛ ɔmɛ ha kaa a pee we klaalo, nɛ a dla we a he!
Kaseli ɔmɛ na kaa Yesu ji ayɛflo huno ɔ nɛ. Be ko nɛ be ɔ, Yesu ngɔ e he kɛ to ayɛflo huno he. (Luka 5:34, 35) Mɛnɔmɛ ji yihewi nyɔngma amɛ? Benɛ Yesu ngɛ “kuu nyafii” ɔ nɛ a nine maa su Matsɛ Yemi ɔ nɔ ɔ he munyu tue ɔ, e de ke: “Nyɛɛ mia [nyɛ dla nyɛ he], nɛ nyɛɛ pee klaalo; nɛ nyɛ kane ɔmɛ nɛ a hi tsoe.” (Luka 12:32, 35) Enɛ ɔ he ɔ, benɛ Yesu ngɛ nɔ́ hetomi nɔ́ nɛ kɔɔ yihewi ɔmɛ a he ɔ he munyu tue ɔ, kaseli ɔmɛ maa na kaa e kɔɔ a he. Mɛni nɛ Yesu ngɛ hlae nɛ e kaseli ɔmɛ nɛ a kase ngɛ nɔ́ hetomi nɔ́ nɛ ɔ mi?
Yesu sume nɛ a juɛmi nɛ pee mɛ enyɔɔnyɔ. Enɛ ɔ he ɔ, e mwɔ e nɔ́ hetomi nɔ́ ɔ nya ke: ‘Nyɛɛ ya nɔ nɛ nyɛɛ hwɔɔ, ejakaa jamɛ a ligbi ɔ, loo jamɛ a ngmlɛfia a, nyɛ li.’—Mateo 25:13.
E ngɛ heii kaa Yesu ngɛ e se nyɛɛli anɔkualetsɛmɛ kɔkɔ bɔe kaa, ja a ‘ya nɔ nɛ a hwɔɔ’ loko a ma yɔse kaa e ba. Yesu maa kpale kɛ ba, enɛ ɔ he ɔ, e ma bi nɛ e kaseli nɛ a dla a he nɛ a pee klaalo kaa bɔ nɛ yihewi ní leli enuɔ ɔmɛ pee ɔ. Ke pi jã a, a hɛ maa je a hɛ nɔ kami ɔ nɔ, nɛ a hiɔwo ɔ ma bɔ mɛ.